

VLADA REPUBLIKE HRVATSKE

Zagreb, 29. travnja 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo gospodarstva i održivog razvoja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog uredbe o izmjeni Uredbe o jediničnim naknadama, korektivnim koeficijentima i pobližim kriterijima i mjerilima za utvrđivanje naknade na emisiju u okoliš ugljikovog dioksida |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRIJEDLOG**

Na temelju članka 17. stavka 1. Zakona o Fondu za zaštitu okoliša i energetsku učinkovitost (Narodne novine, br. 107/03 i 144/12), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 2021. godine donijela

### UREDBU

### o izmjeni Uredbe o jediničnim naknadama, korektivnim koeficijentima i pobližim kriterijima i mjerilima za utvrđivanje naknade na emisiju u okoliš ugljikovog dioksida

**Članak 1.**

U Uredbi o jediničnim naknadama, korektivnim koeficijentima i pobližim kriterijima i mjerilima za utvrđivanje naknade na emisiju u okoliš ugljikovog dioksida (Narodne novine, br. 73/07, 48/09 i 2/18) članak 5. mijenja se i glasi:

„(1) Jedinična naknada za jednu tonu emisije CO2 iznosi 11,20 kuna.“

**Članak 2.**

Ova Uredba stupa na snagu osmoga dana od dana objave u Narodnim novinama.

KLASA:

URBROJ:

Zagreb,

Predsjednik

**mr. sc. Andrej Plenković**

**OBRAZLOŽENJE**

Na temelju članka 17. stavka 1. Zakona o Fondu za zaštitu okoliša i energetsku učinkovitost (NN 107/03 i 144/12), Vlada Republike Hrvatske donijela je Uredbu o jediničnim naknadama, korektivnim koeficijentima i pobližim kriterijima i mjerilima za utvrđivanje naknade na emisiju u okoliš ugljikovog dioksida (Narodne novine, br. 73/07, 48/09 i 2/18).

Izmjena Uredbe o jediničnim naknadama korektivnim koeficijentima i pobližim kriterijima i mjerilima za utvrđivanje naknade na emisiju u okoliš ugljikovog dioksida predlaže se u cilju rasterećenja gospodarstva radi izvanrednih okolnosti uzrokovanih koronavirusom te temeljem Akcijskog plana za smanjenje neporeznih i parafiskalnih davanja 2020. Vlade Republike Hrvatske.

Prijedlogom Uredbe o izmjenama Uredbe o jediničnim naknadama, korektivnim koeficijentima i pobližim kriterijima i mjerilima za utvrđivanje naknade na emisiju u okoliš ugljikovog dioksida **predlaže se smanjenje visine jedinične naknade za 20%, s 14 kn** **na 11,2 kune.**

Obveznici plaćanja naknade su pravne i fizičke osobe koje u okviru svoje djelatnosti imaju u vlasništvu ili koriste pojedinačni **stacionarni izvor, koji ispušta u zrak količinu veću od 450 tona CO2****godišnje**. Naknadu na emisiju CO2 plaćaju obveznici na temelju rješenja Fonda za zaštitu okoliša i energetsku učinkovitost. Naknada u rješenju se utvrđuje na temelju podataka o godišnjoj količini emisije CO2 iz **prethodnoga obračunskog razdoblja** te iznosa jedinične naknade i korektivnih poticajnih koeficijenata propisanih Uredbom. Privremeni obračun (akontacija) za naredno obračunsko razdoblje temelji se na obračunu za prethodno obračunsko razdoblje. Tako su se na kraju 2019. godine obveznicima izdala rješenja s konačnim obračunom za 2018. godinu i privremena rješenja (o akontaciji) za 2020. godinu. Stoga će obveznici na kraju 2021. godine dobiti rješenja s konačnim obračunom za 2020. godinu.

Fond je krajem 2020. godine obračunao privremenu akontaciju za 2021. godinu uzimajući u obzir cijenu od 14 kn/t u iznosu od 7.457.054,29 kn. Uzimajući u obzir smanjenu naknadu za 20% na temelju cijene od 11,2 kn/t navedeni iznos naknade bi iznosio 5.965.643,43 kuna što predstavlja rasterećenje gospodarstva **za oko 1,49 milijuna kuna za 2021. godinu**.

U konkretnim slučajevima s naknadom od 14 kn/t akontacija za 2021. godinu za tvrtku Knauf d.o.o. je iznosila 125.794,02 kn, dok bi prema visini naknade od 11,2 kn/t ta naknada iznosila 100.635,22 kn, **što predstavlja na godišnjoj razini uštedu od 25.158,80** **kn.**

Za Klinički bolnički centar Rijeka obračunato je 98.727,52 kn za 2021. godinu, dok bi taj iznos uz naknadu od 11,2 kn/t bio 78.982,02 kn **što bi predstavljalo uštedu od 19.745,50 kn.**

Za provedbu Uredbe nisu potrebna sredstva iz Državnog proračuna. Uplaćene naknade na emisiju CO2 izvor su prihoda Fonda za zaštitu okoliša i energetsku učinkovitost, koji je izvanproračunski fond.